# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Setliad Dros Dro yr Heddlu 2022-23** |
| **DYDDIAD** | **16 Rhagfyr 2021** |
| **GAN** | **Rebecca Evans AS, Y Gweinidog Cyllid a Llywodraeth Leol** |

Heddiw, rwy’n cyhoeddi cynigion ar gyfer elfen cyllid Llywodraeth Cymru ar gyfer Comisiynwyr Heddlu a Throseddu yng Nghymru yn 2022-23. Mae’r rhain yn cynnwys y dyraniadau cyllid refeniw craidd dros dro ar gyfer pob un o’r pedwar Comisiynydd Heddlu a Throseddu yng Nghymru.

Nid yw polisi plismona wedi’i ddatganoli a darperir y cyllid ar gyfer pedwar Heddlu Cymru drwy drefniant tair ffordd, sy’n cynnwys y Swyddfa Gartref, Llywodraeth Cymru a’r Dreth Gyngor. Ar gyfer 2022-2023, bydd cyfanswm y cymorth craidd ar gyfer heddluoedd yng Nghymru yn £432.4 miliwn.

Mae fformiwla gyffredin sy’n seiliedig ar anghenion yn cael ei gweithredu gan y Swyddfa Gartref i ddosbarthu cyllid ar draws heddluoedd Cymru a Lloegr, ac mae’r dull o bennu a dosbarthu elfen Llywodraeth Cymru o’r ddarpariaeth cyllido heddlu wedi ei seilio ar yr egwyddor o sicrhau cysondeb a thegwch ar draws Cymru a Lloegr.

Mae'r Swyddfa Gartref wedi penderfynu trosglwyddo’r cyllid ar gyfer y Gangen Arbennig allan o Brif Grant yr Heddlu i'r Grant Plismona Gwrthderfysgaeth, yn unol â chyllideb 2021-22. Gan fod y cyfanswm sy'n cael ei drosglwyddo yn seiliedig ar gyllideb heddluoedd ar gyfer 2021-22, a bydd yn parhau felly ar gyfer 2022-23, ni fydd y trosglwyddiad yn cael unrhyw effaith net ar yr heddluoedd.

Fel mewn blynyddoedd blaenorol, mae’r Swyddfa Gartref wedi defnyddio mecanwaith cyllid gwaelodol ar gyfer ei fformiwla sy'n seiliedig ar anghenion. Mae hyn yn sicrhau y gall pob heddlu yng Nghymru a Lloegr ddisgwyl cael cynnydd o 5.9% mewn cyllid craidd ar gyfer 2022-23, cyn yr addasiad a wneir ar gyfer trosglwyddo cyllid y Gangen Arbennig, o'i gymharu â 2021-22.

Yn 2022-23, bydd cydbwysedd y cyllid rhwng y Swyddfa Gartref a Llywodraeth Cymru yn newid. Ni fydd gostyngiad yn lefel y cyllid cyffredinol y bydd y heddluoedd yn ei dderbyn ond bydd cyfran y cyllid a dderbyniant yn uniongyrchol oddi wrth y Swyddfa Gartref yn cynyddu. Daw hyn o ganlyniad i benderfyniad y Swyddfa Gartref i roi’r gorau i drosglwyddo cyllid yn flynyddol i Lywodraeth Cymru ac i’w ddarparu yn hytrach yn uniongyrchol drwy Grant yr Heddlu a'r Grant Atodol. O ganlyniad, bydd gostyngiad o £29.93 miliwn yng nghyfraniad Llywodraeth Cymru at blismona. Newid gweinyddol yn unig yw hwn, ac ni fydd yn golygu unrhyw newid yn y cyllid cyffredinol ar gyfer unrhyw heddlu.

O ganlyniad, rwy’n awgrymu y dylid pennu cyfraniad Llywodraeth Cymru i gyllid yr heddlu ar gyfer 2022-23 yn £113.47 miliwn. Mae’r cyllid gwaelodol yn cael ei darparu gan y Swyddfa Gartref. Mae’r ffigurau wedi’u crynhoi yn Nhablau 1 i 3 y Datganiad hwn. Mae’r cyhoeddiad hwn heddiw yn nodi dechrau cyfnod ymgynghori a ddaw i ben ar 13 Ionawr 2022. Yn dilyn hyn, gall dyraniadau gael eu diwygio ar gyfer y Setliad Terfynol.

Mae’r wybodaeth hon hefyd wedi'i chyhoeddi ar wefan Llywodraeth Cymru yma:

[Setliad yr heddlu: dros dro 2022 i 2023 | LLYW.CYMRU](https://eur01.safelinks.protection.outlook.com/?url=https%3A%2F%2Fllyw.cymru%2Fsetliad-yr-heddlu-dros-dro-2022-i-2023&data=04%7C01%7CSimon.Edwards2%40gov.wales%7C20288b4a417c409c316808d9a8e81853%7Ca2cc36c592804ae78887d06dab89216b%7C0%7C0%7C637726537049202375%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000&sdata=QEJcQWQJQGTc8hDncScxdvIl93B9H2fgELU1BB5HTDw%3D&reserved=0)

**Cyllid Refeniw yr Heddlu**

**Tabl 1: Cyllid Allanol Cyfun (Grant Cynnal Refeniw ac Ardrethi Annomestig Cenedlaethol) (£ miliwn) 1**

| **Heddlu** | **2018-19** | **2019-20** | **2020-21** | **2021-22** | **2022-23** |
| --- | --- | --- | --- | --- | --- |
| Dyfed-Powys | 13.101 | 13.355 | 13.150 | 13.030 | 8.667 |
| Gwent | 31.083 | 31.701 | 31.790 | 31.857 | 25.939 |
| Gogledd Cymru | 22.122 | 22.496 | 22.614 | 22.523 | 16.513 |
| De Cymru | 74.594 | 75.848 | 75.845 | 75.989 | 62.352 |
| **Cyfanswm** | **140.900** | **143.400** | **143.400** | **143.400** | **113.470** |

**Tabl 2: Grant yr Heddlu a Chyllid Gwaelodol (£ miliwn) 1, 2, 3**

| **Heddlu** | **2018-19** | **2019-20** | **2020-21** | **2021-22** | **2022-23** |
| --- | --- | --- | --- | --- | --- |
| Dyfed-Powys | 36.212 | 36.993 | 40.967 | 44.497 | 52.272 |
| Gwent | 40.404 | 41.287 | 46.660 | 51.539 | 62.401 |
| Gogledd Cymru | 49.606 | 50.738 | 56.101 | 61.153 | 72.125 |
| De Cymru | 82.812 | 84.864 | 96.895 | 107.639 | 132.165 |
| **Cyfanswm** | **209.034** | **213.882** | **240.622** | **264.828** | **318.964** |

**Tabl 3: Cyfanswm Cymorth Canolog (£ miliwn) 3**

| **Heddlu** | **2018-19** | **2019-20** | **2020-21** | **2021-22** | **2022-23** |
| --- | --- | --- | --- | --- | --- |
| Dyfed-Powys | 49.313 | 50.348 | 54.116 | 57.528 | 60.939 |
| Gwent | 71.487 | 72.988 | 78.451 | 83.396 | 88.341 |
| Gogledd Cymru | 71.728 | 73.234 | 78.715 | 83.677 | 88.638 |
| De Cymru | 157.407 | 160.712 | 172.740 | 183.629 | 194.517 |
| **Cyfanswm** | **349.934** | **357.282** | **384.022** | **408.228** | **432.434** |

Nodiadau:

1. Ers Adolygiad Cynhwysfawr o Wariant 2015, mae'r Swyddfa Gartref wedi trosglwyddo cyllid yn flynyddol i Lywodraeth Cymru er mwyn i Lywodraeth Cymru fodloni’r cyfraniad y cytunwyd arno ar ei chyfer at gyllid yr heddlu yng Nghymru. O 2022-23 ymlaen, ni fydd y cyllid ychwanegol hwn yn cael ei drosglwyddo bellach a bydd, yn hytrach, yn cael ei ddarparu gan y Swyddfa Gartref drwy Grant yr Heddlu a'r Grant Atodol. O ganlyniad, bydd gostyngiad o £29.93 miliwn yng nghyfraniad Llywodraeth Cymru at blismona. Newid gweinyddol yn unig yw hwn, ac ni fydd yn golygu unrhyw newid yn y cyllid cyffredinol ar gyfer unrhyw Heddlu.

2. Dyma swm grant yr heddlu a nodir yn adran 3 o Adroddiad Grant yr Heddlu sy’n cynnwys y dyraniad o dan ‘Prif Fformiwla’ ac ‘Ychwanegu Rheol 1’ (colofnau a a b) plws swm y ’cyllid gwaelodol’ y mae’r Swyddfa Gartref wedi’i sicrhau sydd ar gael.

3. Dangosir y ffigurau ar gyfer 2022-23 cyn yr addasiad a wneir ar gyfer trosglwyddo cyllid y Gangen Arbennig, fel y nodir ym mharagraff 4.8 o Adroddiad Grant yr Heddlu.